Gabinete Real de Moedas de Estocolmo

: *Para outros artigos de entidades numismáticas coa palabra "gabinete", véxanse as páxinas de homónimos Gabinete, e Gabinete de Medallas e Gabinete numismático.*

O **Gabinete Real de Moedas de Estocolmo** (formalmente, en sueco: *Ekonomiska museet - Kungliga Myntkabinettet*) é un museo sueco dedicado á historia económica e da moeda, que mantén un rexistro dos achados monetarios de Suecia. 

Desde 2020 comparte a súa sede co Museo Histórico de Estocolmo, e forma parte da estrutura de Museos Históricos do Estado.

Os seus fondos están compostos por arredor de 650.000 obxectos, dos que uns 450.000 son moedas procedentes de todo o mundo.

## Historia 
### Orixes da colección 
As raíces da colección do Gabinete Real de Moedas están nas coleccións reais suecas. A máis antiga das coñecidas data do século XVI. Cara a 1572, Rasmus Ludvigsson, chanceler de Xoán III (1568-1592) buscou as moedas suecas máis antigas no marco da disputa que se mantiña con Dinamarca sobre o dereito de usar o símbolo das tres coroas como escudo de armas. A este pequeno núcleo sumóuselle o grande achado de moedas medievais da parroquia de Tystberga, en Södermanland ocorrido en 1599.

En 1630, o rei Gustavo II Adolfo (1611-1632) incrementou a colección real con moedas de maior antigüidade. Durante a Guerra dos Trinta Anos, os suecos tomaron como botín numerosas moedas e medallas, moitas das cales, cara a 1650, chegaron ás mans da raíña Cristina (1632-1654) como agasallo do seu curmán Carlos Gustavo e, finalmente, acabaron sumándose aos fondos da colección. Porén, na súa abdicación en 1654, a raíña levou con ela moitas destas pezas cara ao estranxeiro, aínda que un bo número de moedas imperiais romanas e os emitidas polos emperadores bizantinos permaneceron na colección real. Carlos XI (1660-1697) tamén intercambiou e adquiriu posteriormente a un comerciante de Ámsterdam algunhas das pezas levadas por Cristina, que puideron así ser reintegradas á colección.

A partir de 1816, o Gabinete Real de Moedas pasou novamente a depender directamente da Academia Real de Letras, Historia e Antigüidades, e así permaneceu ata 1975.

Entre 2018 e 2020 o Gabinete Real de Moedas foise trasladando progresivamente ás instalacións actuais na rúa Narvavägen, que comparte co Museo Histórico de Estocolmo. Este último ano, o Gabinete adoptou oficialmente a nova denominación de *Ekonomiska museet – Kungliga myntkabinettet* ("Museo Económico - Gabinete Real de Moedas").

## Galería 

Ficheiro:10 daler sm plåtmynt.jpg|Moeda-placa de cobre con valor de 10 *daler*. Século XVII.
Ficheiro:Plate coin, value of 1 daler silver coin, 0.75 kg, 1700s, on loan from the Royal Coin Cabinet - Tekniska museet - Stockholm, Sweden - DSC01541.JPG|Moeda-placa de cobre con valor de 1 *daler*. 1720.
Ficheiro:Fjädermynt.jpg|Moeda de plumas, de Melanesia.
Ficheiro:Myntkabinettet, sedel 1848.jpg|Billete de 10 *riksdaler*. 1848.
Ficheiro:Raisten.jpg|Moeda de pedra ("pedra Rai").
Ficheiro:Danish medal of Magnus Stenbock's surrender at Tönning.jpg|Medalla danesa de 1713. 

## Notas 
## Véxase tamén 
### Outros artigos 
* Lista de museos numismáticos

### Ligazóns externas 
* Sitio web do Gabinete Real de Moedas de Estocolmo - *Ekonomiska museet*